दो दावेदारों के बीच बैठे दो महापौर, नहीं की रायशुमारी
भास्कर संवाददाता | बुरहानपुर
भाजपा जिलाध्यक्ष को लेकर जिलेभर में जोर आजमाइश, जोड़तोड़ व मान-मनौव्वल जारी है। ऐसा ही वाकया शुक्रवार को हुआ। सांसद नंदकुमारसिंह के कार्यालय से गुरुवार को मीडिया को बताया गया कि खंडवा महापौर सुभाष कोठारी बुरहानपुर पहुंच जिलाध्यक्ष के लिए रायशुमारी करेंगे, लेकिन शुक्रवार को कोठारी इससे मुकर गए।
उन्होंने कहा- मैं रायशुमारी के लिए नहीं अटलजी के जन्मदिन के तहत यहां आया हूं। सांसद कार्यालय में महापौर अनिल भोसले और खंडवा महापौर सुभाष कोठारी जिलाध्यक्ष पद के दो दावेदारों के बीच घिरे रहे। वाजपेयी के जन्मदिन पर सुभाष कोठारी ने प्रेस कांफ्रेंस ली। इस दौरान उनकी दो बार जबान फिसली। भोसले को खंडवा का महापौर कह दिया। अटलबिहारी वाजपेयी के बारे में बोलते हुए कह गए कि वे कवि मन रखने वाले नेता थे। गलती समझ आने पर तुरंत बुरहानपुर महापौर भोसले और वाजपेयी है कहा।
मौजूदगी से दावेदारी पक्की
प्रेसवार्ता के दौरान दोनों महापौर राजू जोशी और विजय गुप्ता से घिरे रहे। दोनों जिलाध्यक्ष पद के दावेदार हैं। विजय गुप्ता इसके लिए दावेदारी जता चुके हैं, लेकिन खामोश बैठे राजू जोशी शुक्रवार को खुलकर सामने आए। दोनों में से किसी एक का जिलाध्यक्ष बनना तय माना जा रहा है। 25 साल से पीछे रहकर पार्टी के लिए काम कर रहे राजू जोशी पार्षद रह चुके हैं। फिलहाल वे पार्टी के कोषाध्यक्ष हैं। अधिकांश चुनाव में उन्होंने प्रभारी और मैनेजमेंट का दायित्व संभाला। समर्थक भी उन्हें जिलाध्यक्ष के रूप में देखना चाहते हैं। उधर विजय गुप्ता तो ग्रामीण क्षेत्र से प्रबल दावेदार है हीं।
दोनों महापौर जिलाध्यक्ष के दावेदरों से घिरे रहे।
रायशुमारी को लेकर गफलत में रहे कार्यकर्ता
सुभाष कोठारी के बुरहानपुर पहुंचने के बाद कार्यकर्ता भी गफलत में रहे। उन्हें इंतजार था कि कोठारी उनसे जिलाध्यक्ष के नाम को लेकर चर्चा करेंगे, लेकिन इस संबंध में वे कुछ नहीं बोले। पूछने पर कहा यह मेरा काम नहीं है। रायशुमारी के लिए निर्वाचन अधिकारी रोढ़मल नागर आने वाले थे, लेकिन किसी कारण से नहीं आ पाए।
15 मिनट तक पढ़ते रहे लिखा भाषण
प्रेस कांफ्रेंस में पत्रकारों से चर्चा करने के बजाय कोठारी 15 मिनट तक अटलबिहारी वाजपेयी के जीवन पर लिखकर लाए भाषण पढ़ते रहे। भाषण खत्म होते ही कहा- बस कांफ्रेंस में यही खास था। किसी मुद्दे और योजना पर वे नहीं बोले। कहा- अटलजी के जन्मदिन पर भाजपा सेवा सप्ताह मना रही है। हफ्तेभर सेवा कार्य किए जाएंगे। पहले दिन जिला अस्पताल में मरीजों को फल बांटे गए।
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva